b'\n_START_ARTICLE_\nKirke\n_START_SECTION_\nOsebe\n_START_PARAGRAPH_\nBerta, bogata posestnica. Janez, njen veliki hlapec. Roza, njena slu\xc5\xbekinja. Tone, Bertin hlapec, Rozin fant. Andrej Kr\xc5\xa1evan, filozof, nadporo\xc4\x8dnik. O\xc5\xa1aben, lesni trgovec. Ferli\xc4\x8d, narednik. Weiss, trgovski agent. Sokli\xc4\x8d, \xc5\xbeelezni\xc4\x8dar. Javornik, u\xc4\x8ditelj in posestnik. Orehek, stra\xc5\xbemojster, kasneje detektiv. Katina, vede\xc5\xbeevalka.\n_START_SECTION_\nObnova\n_START_PARAGRAPH_\n1. dejanje: Berta se vrne s potovanja, v svojem stanovanju najde Kr\xc5\xa1evana, ki je bil na poti z razpadle fronte prespal v hi\xc5\xa1i; v dija\xc5\xa1kih letih je bil njen obo\xc5\xbeevalec. Zdaj je Berta bogata, trdo in brezobzirno ravna z ljudmi, vsepovsod je razpredla svoje mre\xc5\xbee. Tudi Kr\xc5\xa1evanu prigovarja, naj se okoristi z razpadom vojske in ji proda voja\xc5\xa1ki les. A Kr\xc5\xa1evan je po\xc5\xa1ten, zadevo preda poobla\xc5\xa1\xc4\x8denemu naredniku Ferli\xc4\x8du. Berta je zaprepa\xc5\xa1\xc4\x8dena, ni \xc5\xa1e sre\xc4\x8dala \xc4\x8dloveka, ki bi tako zlahka spustil denar iz rok. Zaljubi se v Kr\xc5\xa1evana, pa tudi on podle\xc5\xbee njenim \xc4\x8darom._NEWLINE_2. dejanje: Na sveti ve\xc4\x8der Berta gosti svoje sodelavce in kompanjone. Vsi so zapleteni v sumljive posle, vsi sku\xc5\xa1ajo izpodrinit drug drugega in se prilizujejo Berti. Ona jih dr\xc5\xbei na vrvici, s podkupninami, provizijami itn. jih korumpira, da ji zvesto slu\xc5\xbeijo, in je zmeraj prva pri poslu. Kr\xc5\xa1evanu so zavist, pohlepnost, hinav\xc5\xa1\xc4\x8dina dru\xc5\xbebe odvratni, vse se mu zdi ponarejeno; pa je danes sveti ve\xc4\x8der in bi morala vladati ti\xc5\xa1ina in mir ob jaslicah ... Tudi po\xc5\xa1tenemu Janezu je dovolj, goste po\xc5\xbeene iz hi\xc5\xa1e, Kr\xc5\xa1evan pa Berti pove, da bo od\xc5\xa1el. Berta, ki ga no\xc4\x8de izgubiti, ga prosi, naj bo njen u\xc4\x8ditelj: pustila bo svojo slu\xc5\xbebo, kup\xc4\x8dije, ne bo ve\xc4\x8d mislila na denar, potovala bosta, pomagala siromakom, u\xc4\x8dil jo bo vsega lepega in dobrega ... Kr\xc5\xa1evan jo objame: bo to res njun bo\xc5\xbei\xc4\x8dni ve\xc4\x8der?_NEWLINE_3.dejanje: Kr\xc5\xa1evan od Roze izve, da so njenega Toneta zaprli, ker je opravljal tihotapske posle za Berto. Tudi njeni dru\xc5\xbeabniki so spet tu, njej gredo po glavi le frizure in obleke, kultura o kateri pou\xc4\x8duje Andrej, ji vzbuja odpor. Kr\xc5\xa1evan ji oponese, da je kot \xc4\x8darovnica Kirke, ki ljudi spreminja v svinje, sam se po\xc4\x8duti ujet v zlato kletko. \xe2\x80\x93 Prihiti Weiss. Za petami mu je Orehek, ki upravi\xc4\x8deno sumi, da Weiss tihotapi denar. Berta izrabi Weissovo stisko, denar mu odkupi za tretjino vrednosti, Orehka, ki ho\xc4\x8de preiskati njeno hi\xc5\xa1o, pa spomni na njegovo korupcijo. Detektiv v zadregi odneha in odide, Berta pa izro\xc4\x8di Andreju pismo, ki ga je zanj prek meje prinesel Sokli\xc4\x8d. Ko Andrej pismo prebere, zahrepeni po domu in po skromni, \xc4\x8disti u\xc4\x8diteljici, ki ga \xc4\x8daka. Berta se ne bo nikoli spremenila, brez kup\xc4\x8dij in denarja ne more \xc5\xbeiveti, take pa on ne more ljubiti, od\xc5\xa1el bo ... Berta ga roti, naj ostane, jo\xc4\x8de, nazadnje se onesvesti._NEWLINE_4. dejanje: Berta s svojimi kompanjoni praznuje god, med goste pride tudi Orehek, ki i\xc5\xa1\xc4\x8de Toneta, ta je pred nekaj dnevi pobegnil iz je\xc4\x8de. Berta je obupana, ovadila je bila Kr\xc5\xa1evana zaradi kup\xc4\x8dije z lesom, da bi ga privezala nase, zdaj pa se zaveda, da je ljubimca dokon\xc4\x8dno izgubila. Vda se veselja\xc4\x8denju, gosti jo slavijo kot boginjo, Kr\xc5\xa1evan pa ji v slovo \xc5\xa1e enkrat pove, da so okrog nje svinje, ki si niti ne \xc5\xbeelijo ve\xc4\x8d postati ljudje. Odide, med zbegane goste pa vdre Tone s pi\xc5\xa1tolo: zaradi Bertinega pohlepa je postal izob\xc4\x8denec, zdaj je pri\xc5\xa1el po Rozo in po svoj zaslu\xc5\xbeek, pobegniti namerava v Ameriko. Berta mu brez ogovora izro\xc4\x8di denar, Tone se poslovi le od Janeza, ki mu je prijatelj in z Rozo izgine. Gostje, ki so se izkazali za strahopetce, se porazgubijo, Janez za njimi na ste\xc5\xbeaj odpre okna: naj se razkadi smrad, v tej hi\xc5\xa1i ni ve\xc4\x8d \xc4\x8dloveka! Berta na smrt utrujena zdrkne v Janezove roke in on jo kakor otroka nese spat.'